Geen ander party kan SA lei nie, sê ZumaDie ANC se Siyanqoba-verkiesingsveldtog op 31 Julie 2016 (Foto: @cmonama, Twitter) Geen ander party buiten die ANC, is in staat om Suid-Afrika te lei nie, het pres. Jacob Zuma Sondag aan duisende ondersteuners in Johannesburg gesê. Zuma het die ondersteuners toegespreek wat die 62 000-sitplek Fly Emirates-stadion gevul het vir die ANC se “Siyanqoba”-verkiesingsveldtog voor die munisipale verkiesing op 3 Augustus. Zuma het die DA aangeval, wat die Wes-Kaap lei. “Geen ander party kan hierdie land lei nie… nie eers ŉ wit party met ŉ paar handlangers nie. Die ANC moet Kaapstad terugwen en seker maak dat transformasie ook daardie deel wen. Kaapstad is ŉ verhaal van twee stede, waar die behoeftes van die rykes bó dié van die armes gestel word. Die ANC sal hard werk om Kaapstad te wen,” het hy gesê. Volgens hom het Suid-Afrika oor die jare heen vir goed verander. Metropolitaanse munisipaliteite, soos Tshwane en Ekurhuleni, word doeltreffend onder die ANC bestuur, met Tshwane wat getransformeer is deur die strate te hernoem na die land se helde. “Tshwane het baie goed gedoen om in jeugontwikkeling te belê. Dit is ŉ stad met gratis Wi-Fi, veral vir ons jeug en studente om hulle met mekaar en die wêreld te verbind,” het Zuma bygevoeg. Die munisipale verkiesing vind Woensdag plaas en word beskryf as die land se hoogs betwiste verkiesing sedert 1994. Die ANC kom te staan teen sterk kompetisie van opposisiepartye soos die DA en die EFF vir ŉ aandeel in die land se munisipaliteite. Die twee grootste opposisiepartye se ondersteuning het toegeneem in Johannesburg, Pretoria en die Nelson Mandelabaai (Port Elizabeth).